Kort efter klokken 11 lørdag formiddag modtog Nordjyllands Politi en anmeldelse om, at en person var blevet ramt af skud fra et jagtgevær. Ulykken var sket under en jagt ved St. Restrup. Den sårede blev bragt til Aalborg Universitetshospital med skader i ansigtet og brystkassen. Han er ikke i livsfare, oplyser politiet. Ulykken skete, da omkring 25 jægere var samlet ved St. Restrup. En 71-årig jæger skød mod et rådyr, og i den forbindelse ramte han en anden jæger. Den 71-årige er nu sigtet for overtrædelse af jagtloven. Politiet har undersøgt skovområdet og vil i den kommende uge foretage en nærmere vurdering af hændelsesforløbet. Her vil politiet også vurdere, om manden, der skød, skal sigtes for mere. Blandt andet kan straffelovens paragraf 252 om at udsætte andres liv for fare komme i spil.

Opsummering:
En mand blev lørdag formiddag ramt af skud i forbindelse med en jagt.